Nausodžio atminimo ženklas

Nausodžio atminimo ženklas sovietų okupacijos 1947–1949 m. aukoms atminti – atminimo ženklas, esantis pietrytinėje Kretingos rajono savivaldybės teritorijos dalyje, Nausodyje (Žalgirio seniūnija), 1,75 km į pietryčius nuo Palanga–Šiauliai, 1,05 km į šiaurės vakarus nuo kelio Nausodis–Abakai, Minijos kairiajame krante.

Atminimo vieta 
Įrengta Nausodžio miško šiaurės rytiniame pakraštyje, laukymėje, vadinamoje Vilksmilte, buvusioje Igno Slušnio sodybvietėje.

Į pietryčius nuo ąžuolo pastatytos geležinės, kaltinės, ažūrinės, monumentalios grotelės, viršuje užsibaigiančios stilizuotais kryželiais. Grotelių apatinėje dalyje, ties viduriu yra horizontalaus stačiakampio pavidalo medinė lentelė, prie kurios pritvirtinta metalinė atminimo lentelė su memorialiniu užrašu: „Mūsų atminty kartų likimas / 1947-1949 metų okupacijos / aukoms atminti // Kretingos suaugusiųjų / mokymo centras“.

Grotelių aukštis – 1,44 m, plotis – 66 cm, atminimo lentos dydis – 23 x 31 cm.

35 m į šiaurės rytus yra žuvusių partizanų atminimo ženklas.

Istorija 
Šioje vietoje stovėjo partizanų ryšininko ir rėmėjo Igno Slušnio sodyba, kurioje buvusi įrengta Kardo rinktinės Buganto kuopos Jūreivio būrio slėptuvė. 

Ją 1948 m. rugsėjo 8 d. apsupo ir padegė MGB vidaus kariuomenės 24-ojo šaulių pulko kareiviai ir Kartenos stribai. Per kautynes žuvo partizanų būrio vadas Vladas Slušnys-Jūreivis (g. 1925 m.), jo žmona Karolina Slušnienė-Marytė, Jūreivienė (g. 1924 m.), partizanai Jonas Liaudonskas-Girėnas, Tauras (g. 1926 m.) ir Bronius Anužis-Žalgiris (g. 1929 m.).<ref>Lietuvos gyventojų genocido ir rezistencijos tyrimo departamento 1997-10-24 archyvinė pažyma. – L. 1, 5, 9Lietuvos gyventojų genocidas, 1948. – Vilnius: LGGRTC, 2007. – T. 3 (A-M). – P. 53, 786Stanislava Petraitienė. Brangi tylos kaina. – Švyturys – 1966 m. liepos 26. – P. 3Juozapas Antanas Viluckas. Okupacijų metai ir rezistencinis judėjimas. Rezistentų atminties įamžinimas. – Kartena. Lietuvos valsčiai. – Vilnius: Versmė, 2012. – P. 287</ref> 

Sodybos šeimininkui Ignui Slušniui-Tėvukui (g. 1881 m.) mūšio metu pavyko pasislėpti Minijos upėje. Kurį laiką gyveno sudegusioje sodybvietėje šelpiamas kaimynų, o vėliau išvyko į Latviją, kurioje mirė.

2010 m. įgyvendinant Kretingos suaugusiųjų mokymo centro projektą „Amžinai gyvi prisiminimuose“, mokytojos Vidos Paulauskienės iniciatyva įrengta sovietų okupacijos aukų atminimo vieta. Ją rengiant talkino Žalgirio seniūnijos seniūnas Povilas Šližius, seniūnijos gyventojai Povilas Lukas, Alius Lukauskas, Bronius Talmontas, Juozas Skliuderis, Simonas Liubavičius, verslininkai Danguolė ir Virginijus Markevičiai.

Šaltiniai 

Kretingos rajono paveldas
Paminklai Lietuvos partizanams